# Ny model for modtagelsen af tosprogede elever

Sagsnummer: 16/4344   Sagsansvarlig: JBTH

Det er Kredsens holdning, at flygtningebørn og andre tosprogede elever skal blive en del af folkeskolens fællesskab så hurtigt som muligt. De skal lære dansk og udvikle deres faglige kompetencer på lige fod med danske børn. Det er en god investering både for det enkelte barn og for samfundet.

Med en ressourceneutral løsning her i Fredensborg skal vi være meget opmærksomme på, at de få midler anvendes korrekt**. Der skal investeres centralt i ressourcer til fælles fordel**.

*Udfordringer:*
Folkeskolen er under pres med en ny reform, nye arbejdstidsregler, inklusionsarbejde og rekrutteringsudfordringer. Nu skal der med al sandsynlighed også håndteres ny ankomne flygtningebørn med mange forskellige udfordringer, måske fra dag ét.
De nødvendige lærerkompetencer på dette område, e.g. undervisning i basisdansk, findes kun i begrænset omfang, og de kan ikke erhverves på et 14 dages efter-og videreuddannelsesforløb.
Der er p.t. stor variation i skolernes erfaringer med og tilgang til opgaven.

***Anbefaling:***
De linjefagsuddannelser og lignende på området, der kan blive råd til, samt den erfaring, der kan opbygges gennem arbejde med flere elever, bør komme alle skoler til gode i form af en central administration af opgaven.

 **En ”flyverfunktion” - som kort beskrevet i implementeringsmodel 1** - vil give mulighed for at sikre alle elever den samme vifte af muligheder med høj faglighed og erfaring som ballast.

Et samarbejde mellem de valfartende eksperter og almen lærerne på skolerne kan sikre standardiserede, dynamiske, lokalt forankrede og kvalificerede handleplaner samt central opfølgning for hver enkelt elev. Skolernes fælles og individuelle behov kan tilgodeses. Fælles materialebestand kan gøres til genstand for fælles anvendelse.

Netværk af fagpersoner på tværs af skolerne kan have svært ved blot gennem jævnlige møder at bringe både individuel og fælles viden konkret i spil på skolerne. **Et centralt ”superteam” kan sikre deling af de nødvendige kompetencer og mulighed for sparring i et fagligt stærkt arbejdsmiljø**, der har gode muligheder for at tiltrække og fastholde højt kvalificerede lærere.
 *Opmærksomheds punkter:*
En basisviden blandt alle lærere på skolerne om modtagelse af elever, som ikke taler dansk, er en nødvendighed. Ligeledes er den nødvendige støtte i klassen i almen timerne omkring enkelt elever f.eks. med traumer også et opmærksomhedspunkt. Tilrettelæggelse af særlige undervisningsforløb for tosprogede elever i fagtimerne lægger pres på lærernes forberedelsestid.

*FREDENSBORG LÆRERKREDS*